CELEX: 32014D0245
Language: hu
Date: 2014-04-28 00:00:00
Title: 2014/245/EU: A Bizottság végrehajtási határozata ( 2014. április 28. ) Brazília jogi és felügyeleti keretrendszerének a hitelminősítő intézetekről szóló 1060/2009/EK európai parlamenti és tanácsi rendelet követelményeivel való egyenértékűségének elismeréséről  EGT-vonatkozású szöveg

3.5.2014   
            
            
               HU
            
            
               Az Európai Unió Hivatalos Lapja
            
            
               L 132/65
            
         A BIZOTTSÁG VÉGREHAJTÁSI HATÁROZATA
   (2014. április 28.)
   Brazília jogi és felügyeleti keretrendszerének a hitelminősítő intézetekről szóló 1060/2009/EK európai parlamenti és tanácsi rendelet követelményeivel való egyenértékűségének elismeréséről
   (EGT-vonatkozású szöveg)
   
      (2014/245/EU)
   
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a hitelminősítő intézetekről szóló, 2009. szeptember 16-i 1060/2009/EK európai parlamenti és tanácsi rendeletre (1) és különösen annak 5. cikke (6) bekezdésére,
   mivel:
   
               (1)
            
            
               A Bizottság 2012. október 22-én megbízta az Európai Értékpapír-piaci Hatóságot (ESMA), hogy adjon véleményt Brazília hitelminősítő intézetekkel kapcsolatos jogi és felügyeleti keretrendszerének technikai értékeléséről.
            
         
               (2)
            
            
               2013. május 31-i szakvéleményében az ESMA megállapította, hogy a hitelminősítő intézetekkel kapcsolatos brazíliai jogi és felügyeleti keretrendszer megfelel az 1060/2009/EK rendeletben meghatározottnak.
            
         
               (3)
            
            
               Az 1060/2009/EK rendelet 5. cikke (6) bekezdése második albekezdésének megfelelően ahhoz, hogy egy harmadik ország jogi és felügyeleti keretrendszere az említett rendelet követelményeivel egyenértékűnek minősüljön, három feltételnek kell teljesülnie.
            
         
               (4)
            
            
               Az első feltétel szerint a hitelminősítő intézeteknek a harmadik országban engedélyezési vagy nyilvántartásba-vételi eljárás tárgyát kell képezniük és folyamatosan hatékony felügyelet és végrehajtás alatt kell működniük. Brazília hitelminősítő intézetekkel kapcsolatos jogi és felügyeleti keretrendszerét a Brazil Értékpapír- és Tőzsdebizottság (Comissão de Valores Mobiliários – CVM) ICVM 521. számú, 2012. április 25-én elfogadott rendelete alkotja, amelynek alapját az 1976. évi 6385. számú törvény jelenti. A szabályozási keret kötelezi a hitelminősítő intézeteket arra, hogy tartsák be az Értékpapír-felügyeletek Nemzetközi Szervezete (IOSCO) magatartási kódexének előírásait. Valamennyi releváns törvény és rendelet hatályba lépett. E szabályozási keretnek megfelelően a hitelminősítő intézeteket nyilvántartásba kell venni és tekintetükben a CVM folyamatos felügyeletet végez. Brazília jogi és felügyeleti keretrendszere átfogó hatáskörrel ruházza fel a CVM-et, amely lehetővé teszi annak vizsgálatát, hogy az adott hitelminősítő intézet eleget tesz-e jogi kötelezettségeinek. A CVM megvizsgálhatja a könyvviteli nyilvántartásokat és könyveket vagy dokumentumokat, valamint bármely más nyilvántartást, és azokból kivonatokat készíthet, és egyéb szankciók sérelme nélkül pénzbírság terhe mellett információt vagy magyarázatot kérhet. A CVM hatáskörébe tartozik továbbá, hogy a hitelminősítő intézetek hatékony felügyelete és a jogérvényesítés biztosítása érdekében előzetes értesítéssel vagy anélkül vizsgálatot hajtson végre, valamint a hatályos szabályok hitelminősítő intézet általi megsértése esetén szankciókat állapítson meg. A CVM különböző szankciókat vethet ki a hitelminősítő intézetekre és a minősítési eljárásban közvetlenül részt vevő bármely személyre, ezek a figyelmeztetéstől a pénzbírságon és felfüggesztésen át a hitelminősítő intézet nyilvántartásból való törléséig terjedhetnek. Amennyiben a CVM megállapítja, hogy bűncselekmény történt, az ügyet az ügyészséghez ('Ministério Público') utalja. Emellett a CVM kérésre részt vehet az értékpapírpiaccal összefüggő jogvitákban, melyek során tevékenysége kiterjedhet többek között bizonyítékok gyűjtésére vagy jogi szakvélemény kibocsátására. A hitelintézeteknek éves adatszolgáltatás céljából formanyomtatványt kell benyújtaniuk a CVM számára, továbbá tájékoztatniuk kell a következő eseményekről: a módszertan jelentős változása; a hitelminősítési tevékenység megszüntetésére vonatkozó határozat; illetve amennyiben egy kibocsátó nem használta fel az előzetes véleményt valamely tranzakció közzététele során. 2013 szeptemberéig valamennyi hitelminősítő intézet eljuttatta a CVM-hez a frissített adatszolgáltatási formanyomtatványokat és a különböző eseményekhez kapcsolódó információkat. A CVM megvizsgálta a dokumentumokat és egy hitelminősítő intézet esetében kérte a megállapított összeférhetetlenség tisztázását, amelyet a szóban forgó hitelminősítő intézet teljesített. Az ESMA és a CVM között létrejött együttműködési megállapodás rendelkezéseket fogalmaz meg a határokon átnyúló tevékenységet folytató hitelminősítő intézetekkel szemben hozott végrehajtási és felügyeleti intézkedésekkel kapcsolatos információcseréről. Mindezek alapján megállapítható, hogy a brazil hitelminősítő intézetek az 1060/2009/EK rendeletben meghatározottakkal egyenértékű engedélyezési vagy nyilvántartásba-vételi eljárás tárgyát képezik és a hitelminősítő intézetekre alkalmazandó brazíliai felügyeleti és végrehajtási rendelkezéseket hatékonyan alkalmazzák és hajtják végre.
            
         
               (5)
            
            
               A második feltétel értelmében a harmadik országok hitelminősítő intézeteire az 1060/2009/EK rendelet 6–12. cikkében és I. mellékletében meghatározott, jogilag kötelező erejű kötelezettségekkel egyenértékű szabályozásnak kell vonatkoznia, kivéve az említett rendelet 6a., 6b., 8a., 8b., 8c. és 11a. cikkét, az I. melléklet B. szakasza 3. pontjának ba) alpontját, valamint 3a. és 3b. pontját. E feltétel teljesítésének értékelése során az 1060/2009/EK rendelet egyes rendelkezéseinek alkalmazási időpontja tekintetében megfelelően figyelembe kell venni a 462/2013/EU európai parlamenti és tanácsi rendelet (2) 2. cikkének (1) bekezdését. A vállalatirányítás tekintetében Brazília jogi és felügyeleti keretrendszere nyilvántartásba-vételi eljárásuk részeként előírja a hitelminősítő intézetek számára, hogy vállalatirányítási struktúrájuk keretében legalább két igazgatót nevezzenek ki, akik közül az egyiknek függetlennek kell lennie, és neki kell felelősséget viselnie a szabályoknak való megfelelés tekintetében. A brazíliai jogi és felügyeleti keretrendszer, amely előírja az IOSCO-kódex kötelező betartását, kötelezi a hitelminősítő intézeteket arra, hogy megfelelő rendelkezések révén kezeljék az összeférhetetlenséget. A hitelminősítő intézet magatartási kódexében elő kell írni az összeférhetetlenséget jelentő helyzetek azonosítására, megszüntetésére, kezelésére és közzétételére szolgáló mechanizmusok elfogadását. A brazil keretrendszer részletes szabályokat tartalmaz a kiszervezésre, az adatnyilvántartásra és a titoktartásra vonatkozóan is. A hitelminősítő intézeteknek felülvizsgálati feladatkört kell létrehozniuk a minősítési módszerek felülvizsgálatához, és a brazil keretrendszer a hitelminősítésekre és a minősítési tevékenységekre vonatkozó átfogó közzétételi előírásokat állapít meg, például előírja, hogy a hitelminősítő intézeteknek megfelelő időben kell kiadniuk minősítési határozataikat, a minősítések korábbi teljesítményét ismertető dokumentumot kell közzétenniük, és többek között a tevékenységükre vonatkozó információkat tartalmazó éves jelentést kell nyilvánosságra hozniuk. Következésképpen a brazíliai jogi és felügyeleti keretrendszer minden bizonnyal ugyanolyan eredményekre vezet az összeférhetetlenségek kezelését, a hitelminősítő intézetekre vonatkozó szervezeti eljárásokat és folyamatokat, a minősítés és a minősítési módszerek színvonalát, a hitelminősítések közzétételét és a hitelminősítési tevékenységre vonatkozó általános és rendszeres beszámolók készítését illetően, mint az 1060/2009/EK rendelet, és ezáltal egyenértékű védelmet nyújt a hitelminősítő intézetek integritása, átláthatósága, megfelelő irányítása és a megbízható hitelminősítési tevékenység terén.
            
         
               (6)
            
            
               A harmadik feltétel szerint a harmadik országok szabályozási rendszerének meg kell akadályoznia, hogy az adott ország felügyeleti hatóságai és egyéb közjogi hatóságai befolyásolhassák a hitelminősítések tartalmát és módszereit. Az említett befolyásolás ellentétes lenne a törvényesség brazil alkotmányba foglalt elvével, amely előírja, hogy a közjogi hatóságok csak akkor tehetnek intézkedést, ha azt törvény írja elő. Amennyire megállapítható, a keretrendszer nem tartalmaz olyan jogi előírást, amely felhatalmazza a CVM-et vagy egyéb közigazgatási szerveket arra, hogy befolyásolják a hitelminősítés tartalmát vagy a minősítési módszert.
            
         
               (7)
            
            
               A vizsgált szempontok ismeretében megállapítható, hogy a hitelminősítő intézetekkel kapcsolatos brazíliai jogi és felügyeleti keretrendszer teljesíti az 1060/2009/EK rendelet 5. cikke (6) bekezdése második albekezdésében meghatározott feltételeket. Ezért a hitelminősítő intézetekkel kapcsolatos brazíliai jogi és felügyeleti keretrendszert az 1060/2009/EK rendeletben meghatározott jogi és felügyeleti keretrendszerrel egyenértékűnek kell tekinteni. A Bizottságnak – az ESMA-tól kapott tájékoztatást figyelembe véve – továbbra is nyomon kell követnie a hitelminősítő intézetekkel kapcsolatos brazíliai jogi és felügyeleti keretrendszer alakulását, valamint az e határozat meghozatalának alapját képező feltételek teljesülését.
            
         
               (8)
            
            
               Az e határozatban előírt intézkedések összhangban vannak az Európai Értékpapír-bizottság véleményével,
            
         ELFOGADTA EZT A HATÁROZATOT:
   1. cikk
   Az 1060/2009/EK rendelet 5. cikke alkalmazásában a hitelminősítő intézetekkel kapcsolatos, Brazíliában hatályos jogi és felügyeleti keretrendszer az 1060/2009/EK rendeletben meghatározott követelményekkel egyenértékűnek tekintendő.
   2. cikk
   Ez a határozat az Európai Unió Hivatalos Lapjában való közzétételét követő huszadik napon lép hatályba.
   
      Kelt Brüsszelben, 2014. április 28-án.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 302., 2009.11.17., 1. o.
   
   
      (2)  Az Európai Parlament és a Tanács 2013. május 21-i 462/2013/EU rendelete a hitelminősítő intézetekről szóló 1060/2009/EK rendelet módosításáról (HL L 146., 2013.5.31.).